**Κείμενο κοινής συνισταμένης διεκδίκησης από την εκδήλωση που πραγματοποιήθηκε με πρωτοβουλία της Ριζοσπαστικής Δημοτικής Αλλαγής στις 18 Ιανουαρίου 2025**

Το **Γενικό Νοσοκομείο Άρτας** και οι **δημόσιες δομές της πρωτοβάθμιας υγείας του ΕΣΥ** στον τόπο μας **απειλούνται με λειτουργική κατάρρευση** λόγω της εντεινόμενης υποστελέχωσης τους.

Η εφαρμοζόμενη νεοφιλελεύθερη **πολιτική για την δημόσια υγεία**, της υποχρηματοδότησης, των μη-προσλήψεων, των χαμηλών μισθών, των ελαστικών εργασιακών σχέσεων, της συγχώνευσης δομών και ιδιωτικοποίησης υπηρεσιών **έχει οδηγήσει** το **ΕΣΥ συνολικά** και ειδικά το **Νοσοκομείο της Άρτας** στην σημερινή κατάσταση. Η προώθηση και υλοποίηση του **«Χάρτη Υγείας»** που περιληπτικά μεταφράζεται **σε ένα λειτουργικό νοσοκομείο κόμβο σε κάθε περιφέρεια** με τα **υπόλοιπα να έχουν ρόλο πρωτοβάθμιου χαρακτήρα**, είναι στην αντίθετη κατεύθυνση από την **ικανοποίηση των συνεχώς αυξανόμενων αναγκών υγείας** του λαού.

Στο **Γενικό Νοσοκομείο Άρτας** τα **οργανικά κενά της ιατρικής υπηρεσίας** του Νοσοκομείου είναι της τάξης του **45% (λείπουν τώρα 40 ειδικευμένοι γιατροί και πάνω από 40 ειδικευόμενοι)**, καθώς όλες οι κλινικές του νοσοκομείου δεν στελεχώνονται με το απαιτούμενο ειδικευμένο ιατρικό προσωπικό με κρισιμότερο αυτήν την στιγμή το ζήτημα της δυνατότητας εφημέρευσης και ομαλής λειτουργίας της **Παθολογικής** Κλινικής, της **Πνευμονολογικής** Κλινικής, της **Χειρουργικής** Κλινικής, της **Καρδιολογικής** Κλινικής, της **Μονάδας Εντατικής Θεραπείας**, της **Μονάδας Τεχνητού Νεφρού**, του **Τμήματος Επειγόντων Περιστατικών** και του **Ακτινοδιαγνωστικού Τμήματος**.

Εκφράζουμε την έντονη ανησυχία μας για το παρόν και το μέλλον του Γενικού Νοσοκομείου Άρτας και των δομών Πρωτοβάθμιας και διεκδικούμε:

* Το **Γενικό Νοσοκομείο Άρτας να παραμείνει ένα σύγχρονο και λειτουργικό δημόσιο νοσοκομείο**, που να μπορεί να καλύπτει τις συνεχώς αυξανόμενες ανάγκες υγείας των πολιτών και να μπορεί να παρέχει υψηλού επιπέδου ιατρικές υπηρεσίες.
* Την **στήριξη και επέκταση του συνόλου των δημόσιων δομών πρωτοβάθμιας υγείας στον νομό**.

Καλούμε όλους τους **πολίτες**, όλους τους συλλογικούς, κοινωνικούς, συνδικαλιστικούς, θεσμικούς φορείς του νομού, για **συντονισμένη δράση και κινητοποιήσεις** έτσι ώστε άμεσα να προκηρυχθούν όλες οι **κενές θέσεις του μόνιμου προσωπικού**, αναγκαίου για τη λειτουργία του νοσοκομείου και των δομών πρωτοβάθμιας υγείας.

Συλλέγουμε **υπογραφές** στήριξης στο ακόλουθο email**: syntonismosygeiasartas@gmail.com**